Cristian, Alex și Raul sunt tinerii morți în accidentul cumplit petrecut în noaptea de sâmbătă spre duminică în județul Neamț. Momentul impactului a fost surprins de camere.
Tragedia rutieră din zona Moldovei a avut loc pe o șosea din județul Neamț, în zona comunei Borca. Aici, două mașini, la volanul cărora se aflau doi tineri, s-au lovit, apoi s-au rostogolit şi au ajuns în curțile a două case.
Polițiștii încearcă să afle cum s-a întâmplat totul. Ambele mașini circulau în același sens. În fiecare dintre vehicule se afla câte un grup de tineri. Din păcate, trei dintre pasageri și-au pierdut viața.
Într-una dintre mașinile implicate în accident au murit doi frați, de 17 şi 23 de ani. Și-a pierdut viața și un tânăr, tot de 17 ani, din celălalt vehicul. Alte trei persoane, cu vârste cuprinse între 18 şi 22 de ani, au fost rănite. În total, șapte persoane au fost implicate în accident.
Cei doi frați care au murit în accident, George Alexandru şi Raul Ciprian, sunt fraţi. Sunt originari din comuna Poiana Teiului, Neamţ. Celălalt tânăr care și-a pierdut viața în accident, Cristian, este din Holdița, județul Suceava.
Duminică după-amiază, în spațiul public au apărut primele imagini de la locul tragediei. Acestea au fost difuzate de postul de televiziune Antena 3 CNN și pot fi văzute AICI.
În filmarea surprinsă de camerele de luat vederi se observă cum cele două mașini circulau cu o viteză foarte mare. Totul s-a petrecut noaptea trecută, în jurul orei 0:45. La un moment dat, cele două mașini par a se atinge.
Poliția spune că unul dintre șoferi nu ar fi respectat o distanță suficientă față de celălalt autoturism și din acest motiv cele două mașini s-au ciocnit. Într-o fracțiune de secundă, cele două autoturisme au trecut prin garduri și prin garajul a două case. Pompierii deplasați la locul accidentului au trebuit să descarcereze mai multe persoane.
În urma acestei tragedii, polițiștii au deschis un dosar penal pentru ucidere din culpă și vătămare corporală din culpă. Martorii afirmă că e posibil ca cei doi șoferi să se fi luat la întrecere.